पूर्व छात्रा से रेप के मामले में असिस्टेंट प्रोफेसर गिरफ्तार, नौकरी दिलाने के बहाने में बुलाया था कमरे में  
नौकरी के सिलसिले में मिलने पहुंची थी छात्रा 
कमरे में बुलाकर जबरन किया रेप 
मजिस्ट्रेट कोर्ट ने आरोपी असिस्टेंट प्रोफेसर को न्यायिक हिरासत में भेजा
नोएडा पुलिस ने शनिवार को 45 वर्षीय आईआईटी के एक असिस्टेंट प्रोफेसर को अपनी 35 वर्षीय पूर्व छात्रा के साथ कथित रूप से बलात्कार करने के मामले में गिरफ्तार किया है. आरोपी असिस्टेंट प्रोफेसर आईआईटी, जोधपुर के इलैक्ट्रॉनिक डिपार्टमेंट में तैनात है. वरिष्ठ पुलिस अधिकारी राजवीर चौहान ने बताया कि पुलिस ने शनिवार सुबह असिस्टेंट प्रोफेसर विवेक विजयवर्गीय को गिरफ्तार कर लिया है. गिरफ्तारी के बाद आरोपी को नोएडा में मजिस्ट्रेट कोर्ट में पेश किया गया जहां से उसे न्यायिक हिरासत में भेज दिया गया. 
पुलिस ने बताया कि विजयवर्गीय ने एक महिला के साथ कथित तौर पर बलात्कार किया है, जो दावा करती है कि वह उसकी पूर्व छात्रा है. महिला ने पुलिस को बताया कि वह राजस्थान की रहने वाली है जहां से प्रोफेसर भी हैं. 
पुलिस के मुताबिक, महिला गेल इंडिया इंस्टीट्यूट में असिस्टेंट प्रोफेसर से मिलने गई थी. यहां गुरुवार को आध्यात्मिक वक्ता डॉ चिन्मय पंड्या की एक मोटिवेशनल स्पीच में शामिल होने के लिए विजयवर्गीय आए थे. 
महिला ने दावा किया कि वह साल 2000 से आरोपी को जानती है क्योंकि उसने उसे कोटा की एक कोचिंग में साल 2000-2001 के दौरान गणित पढ़ाया था. बाद में महिला अपनी शादी के बाद दिल्ली चली गई. पुलिस ने कहा कि सहायक प्रोफेसर ने महिला को नौकरी देने के बहाने अपने कमरे में बुलाया था. 
पुलिस की जानकारी के मुताबिक जब महिला असिस्टेंट प्रोफेसर से मिली और उसे अपना रिज्यूम दिखाया, तो उसने नौकरी के बदले में महिला से 'कीमत' चुकाने के लिए कहा.  इसके बाद असिस्टेंट प्रोफेसर ने जबरन महिला का यौन शोषण किया.  पुलिस ने असिस्टेंट प्रोफेसर के खिलाफ बलात्कार से संबधित आईपीसी की धारा 376 के तहत एफआईआर दर्ज कर ली है और महिला की मेडिकल जांच करवाई गई है.